《陪张廓然教授游山分题得山字》
宋代·释德洪

先生如梁鸿，德耀亦爱山。湘西十日留，笑语烟云间。

弄泉石梅坞，唤舟青蘋湾。藉草饮松下，松风当吹弹。

二妙生清妍，山花插云鬟。粲然起为寿，舞袖相翩翻。

先生堕帻醉，颇觉天地宽。醉语忽成诗，为题苍壁颜。

城郭遥相望，但见千峰寒。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。